<classify> SHIRIKA la Umeme Tanzania Tanesco limeibuka mshindi wa kwanza kundi la Mashirika ya Umma kwenye kilele cha maonesho ya Nanenane kitaifa, kwenye viwanja vya Nyakabindi wilayani Bariadi mkoani Simiyu.Waziri Mkuu, Kassim Majaliwa alimkabidhi kombe na cheti Meneja wa Tanesco Mkoa wa Simiyu, Rehema Mashinji wakati wa kilele cha maonesho hayo. Wataalamu wa Tanesco walikuwa wakitoa elimu ya matumizi bora na sahihi ya umeme, ikiwamo kueleza utekelezaji wa miradi mbali mbali ya umeme, midogo na mikubwa.Lakini, pia wataalamu hao walitumia fursa hiyo, kuhamasisha wananchi waliotembeela banda hilo ambao bado hawajatumia fursa ya uwepo wa umeme wa uhakika mkoani Simiyu na mikoa jirani ya Shinyanga na Mara, kuchangamkia fursa hiyo ili kuongeza kipato chao.Akizungumzia ushindi huo, Kaimu Meneja Uhusiano wa Tanesco, Leila Muhaji pichani alisema umetokana na juhudi za bodi, menejimenti na wafanyakazi wa shirika hilo katika kuhakikisha wanafanya kazi kwa bidii ili kuwaletea maendeleo Watanzania hasa kwa kuwa umeme ni nishati muhimu katika maendeleo yao.Huu ni ushindi wa timu nzima ya Tanesco kuanzia bodi, menejimenti na wafanyakazi wote. Tunajisikia fahari kupata ushindi huo ambao ni kielelezo cha kazi nzuri inayofanywa ndani ya Tanesco. Tunawashukuru wananchi wanaoendelea kutuunga mkono katika kuboresha ufanisi wa shirika letu ili kuwapatia huduma bora, alisema Leila.  <topic>: KITAIFA 